Sotsiaalministeerium 04.10.2024

Terviseamet

POHAK sisutöörühma liikmed

**Tervishoiutekkeste infektsioonide registreerimine patsiendiohutuse andmekogus (POHAK)**

Pöördume teie poole palvega eemaldada POHAK juhtumi kategooria klassifikaatorist tervishoiutekkeste infektsioonide/tervishoiuteenusega seotud nakkuste (TI) osa, mis on meie hinnangul segadust tekitavad ja ei täida andmekogule esitatud eesmärke. TI jätmine klassifikaatorisse ei ole põhjendatud:

* TI loetelus toodud infektsioonid on olemas juba teiste ravitüsistuste kategooriates. Nii jääb ära tarbetu dubleerimine. Teistes paikmetes on teiste erialade arstidele infektsioossed tüsistused kergemini leitavad ja arvestavad juba kasutusel olnud POJU loetelu sisuga.
* Rahvusvaheliselt on kokku lepitud TI mõiste ja nende diagnoosimise kriteeriumid. Meie hinnangul ei arvestataks TI registreerimisel nende nõuetega, sest teiste eriala arstidel puuduvad sellekohased teadmised ning neid pole vastavalt koolitatud.
* Kui andmekogu põhjal soovitakse teha seiret TI levimuse kohta Eestis, siis seda ei ole võimalik adekvaatselt teha. Andmeid TI kohta kogutaks POHAK süsteemis kohandamata muudele riskiteguritele (nt vahendpäevad, operatsioonipiirkonnainfektsioonide riskiindeks, enneaegsete kaalukategooriad). Lisaks on Eestis olemas juba toimivad ja arendatavad TI järelevalvesüsteemid, mis põhinevad Haiguste Ennetamise ja Tõrje Euroopa Keskuse (ECDC) poolt välja töötatud protokollidel. Haiglad on koostöös Terviseametiga TI andmeid kogunud juba üle 15 aasta.
* Pooldame TI andmete kogumisel kokkulepitud definitsioonide järgimist, olemasolevate järelevalvesüsteemide jätkuvat kasutamist, mis võimaldab andmeid võrrelda ka rahvusvaheliselt.

Soovitame kaasata andmekogu arendamisel ka erialaspetsialiste või erialaorganisatsioone juba varases etapis. Kiirustamine ei saa olla põhjenduseks poolikute lahenduste kasutusele võtmisel. Loodame, et meie ettepanekud leiavad arutamist ja kaalumist. Ühiselt saame luua süsteemi, mis mitte ainult ei täida andmekogumise eesmärke, vaid aitab kaasa ka tervishoiuteenuste ohutusele ja kvaliteedi tõstmisele.

Lugupidamisega

Mait Altmets

Eesti Infektsioonhaiguste Seltsi juhatuse esimees